b'\n_START_ARTICLE_\nVie\xc5\xa1ieji pirkimai\n_START_SECTION_\nVie\xc5\xa1\xc5\xb3j\xc5\xb3 pirkim\xc5\xb3 tipai\n_START_PARAGRAPH_\nVie\xc5\xa1ieji pirkimai gali b\xc5\xabti skirstomi pagal atvirum\xc4\x85 dalyvavimui \xc4\xaf atvirus ir u\xc5\xbedarus. Atviruose pirkimuose gali dalyvauti visi \xc5\xabkio subjektai. U\xc5\xbedaruose pirkimuose dalyvauja tik perkan\xc4\x8diosios organizacijos pakviesti \xc5\xabkio subjektai. \xc4\xaeprastai u\xc5\xbedari pirkimai vykdomi i\xc5\xa1imtiniais ir grie\xc5\xbetai apibr\xc4\x97\xc5\xbetais atvejais. Vie\xc5\xa1ieji pirkimai gali b\xc5\xabti skirstomi pagal organizavim\xc4\x85 \xc4\xaf centralizuotus ir decentralizuotus pirkimus. Centralizuoti pirkimai skirti keli\xc5\xb3 perkan\xc4\x8di\xc5\xb3j\xc5\xb3 organizacij\xc5\xb3 pana\xc5\xa1i\xc5\xb3 poreiki\xc5\xb3 patenkinimui. Vie\xc5\xa1ieji pirkimai gali b\xc5\xabti skirstomi pagal pirkimo proced\xc5\xabr\xc5\xb3 tipus \xc4\xaf konkursinius, derybinius, aukcioninius ir mi\xc5\xa1rius. Konkursinio pirkimo metu d\xc4\x97l pateikt\xc5\xb3 pasi\xc5\xablym\xc5\xb3 nesiderama. Derybinio pirkimo metu siekiant geriausio rezultato perkan\xc4\x8dioji organizacija derasi su dalyviais. Aukcioninio pirkimo metu dalyvis turi galimyb\xc4\x99 matyti kit\xc5\xb3 dalyvi\xc5\xb3 pasi\xc5\xablymus ir kelet\xc4\x85 kart\xc5\xb3 pagerinti savo si\xc5\xablomas s\xc4\x85lygas. Vie\xc5\xa1ieji pirkimai paprastai skirstomi ir pagal j\xc5\xb3 vertes. Didesn\xc4\x97s vert\xc4\x97s pirkim\xc5\xb3 vykdymui keliama daugiau reikalavim\xc5\xb3 nei ma\xc5\xbeesn\xc4\x97s, pavyzd\xc5\xbeiui, kvietim\xc4\x85 dalyvauti pirkime paskelbti tarptautiniu mastu.\n_START_SECTION_\nLietuva\n_START_PARAGRAPH_\nLietuvoje 2017 m. liepos 1 d. \xc4\xafsigaliojo nauja Vie\xc5\xa1\xc5\xb3j\xc5\xb3 pirkim\xc5\xb3 \xc4\xafstatymo (1996 m. rugpj\xc5\xab\xc4\x8dio 13 d. Nr. I-1491) redakcija, bei \xc4\xafsigaliojo naujas Pirkim\xc5\xb3, atliekam\xc5\xb3 vandentvarkos, energetikos, transporto ar pa\xc5\xa1to paslaug\xc5\xb3 srities perkan\xc4\x8di\xc5\xb3j\xc5\xb3 subjekt\xc5\xb3, \xc4\xafstatymas (2017 m. gegu\xc5\xbe\xc4\x97s 2 d. Nr. XIII-328)._NEWLINE_Vie\xc5\xa1\xc5\xb3j\xc5\xb3 pirkim\xc5\xb3 \xc4\xafstatymas \xc4\xafgyvendina 2014 m. vasario 26 d. Europos Parlamento ir Tarybos direktyva 2014/24/ES d\xc4\x97l vie\xc5\xa1\xc5\xb3j\xc5\xb3 pirkim\xc5\xb3, kuria panaikinama Direktyva 2004/18/EB (OL 2014 L 94, p. 65)._NEWLINE_Pirkim\xc5\xb3, atliekam\xc5\xb3 vandentvarkos, energetikos, transporto ar pa\xc5\xa1to paslaug\xc5\xb3 srities perkan\xc4\x8di\xc5\xb3j\xc5\xb3 subjekt\xc5\xb3, \xc4\xafstatymas \xc4\xafgyvendina 2014 m. vasario 26 d. Europos Parlamento ir Tarybos direktyva 2014/25/ES d\xc4\x97l subjekt\xc5\xb3, vykdan\xc4\x8di\xc5\xb3 veikl\xc4\x85 vandens, energetikos, transporto ir pa\xc5\xa1to paslaug\xc5\xb3 sektoriuose, vykdom\xc5\xb3 pirkim\xc5\xb3, kuria panaikinama Direktyva 2004/17/EB (OL 2014 L 94, p. 243)._NEWLINE_Vie\xc5\xa1uosius pirkimus gynybos ir saugumo srityje reglamentuoja atskiras Vie\xc5\xa1\xc5\xb3j\xc5\xb3 pirkim\xc5\xb3, atliekam\xc5\xb3 gynybos ir saugumo srityje, \xc4\xafstatymas (2011 m. bir\xc5\xbeelio 21 d. Nr. XI-1491).\n_START_SECTION_\nVokietija\n_START_PARAGRAPH_\nVokietijoje vie\xc5\xa1uosius pirkimus (vok. \xc3\x96ffentliche Auftr\xc3\xa4ge) reglamentuoja konkurencijos teis\xc4\x97\xc2\xa0\xe2\x80\x93 Konkurencijos ribojim\xc5\xb3 \xc4\xafstatymas (Gesetz gegen Wettbewerbsbeschr\xc3\xa4nkungen (GWB), 99 \xc2\xa7).'